Document ID: 32002R2340

A Tanács 2340/2002/EK rendelete
(2002. december 16.)
a mélytengeri halállományokra vonatkozó 2003-as és 2004-es halászati lehetőségek rögzítéséről
AZ EURÓPAI KÖZÖSSÉG TANÁCSA,
tekintettel az Európai Közösséget létrehozó szerződésre,
tekintettel a halászat és akvakultúra közösségi rendszerének létrehozásáról szóló, 1992. december 20-i 3760/92/EGK tanácsi rendeletre [1] és különösen annak 8. cikke (4) bekezdésére,
tekintettel a Bizottság javaslatára,
mivel:
(1) A 3760/92/EGK rendelet 4. cikke elrendeli, hogy a Bizottság a rendelkezésre álló tudományos szakvélemények, különösen pedig a halászati tudományos, műszaki és gazdasági bizottság jelentése alapján fogadja el az erőforrások ésszerű, felelősségteljes és fenntartható hasznosításának biztosításához szükséges intézkedéseket.
(2) Az egyes mélytengeri halállományokról készült újabb tudományos szakvélemények azt jelzik, hogy ezek az állományok a halászat következtében veszélyeztetve vannak, s hogy az ezen állományokra vonatkozó halászati lehetőségeket ún. teljes kifogható mennyiségek (TAC) és kvóták megállapításával további fennmaradásuk érdekében korlátozni vagy csökkenteni kell.
(3) A rendelkezésre álló megbízható tudományos szakvélemények kétéves időszakra vonatkoznak, ezért az új tudományos szakvélemények alapján szükségessé váló éves felülvizsgálatok sérelme nélkül célszerűnek látszik egy többéves koncepció keretében kétéves időszakra szóló TAC-ot és kvótákat meghatározni.
(4) A 3760/92/EGK rendelet 8. cikke (4) bekezdésének iii. pontja szerint ha a Közösség olyan halászatra vonatkozóan teremt új halászati lehetőségeket, amely korábban nem képezte a közös halászati politika tárgyát, a megosztás módjáról - valamennyi tagállam érdekeinek figyelembevételével - a Tanács dönt.
(5) A TAC-ok és a kvóták hatékony kezelésének biztosítása érdekében meg kell határozni azokat a különleges feltételeket, amelyek mellett a halászati tevékenységek végezhetők mind közösségi vizeken, mind pedig - amennyiben a tudományos szakvélemények egyértelműen veszély fennállására utalnak - olyan vizeken, amelyek nem tartoznak harmadik országok fennhatósága vagy joghatósága alá.
(6) Szükség van a halgazdálkodás alapelveinek és egyes eljárásainak közösségi szintű kialakítására, annak érdekében, hogy a tagállamok a lobogójuk alatt közlekedő hajók halászati tevékenységét szabályozni tudják.
(7) A teljes kifogható mennyiségek (TAC) és kvóták éves kezelésére vonatkozó kiegészítő feltételek bevezetéséről szóló, 1996. május 6-i 847/96/EK tanácsi rendelet [2] 2. cikkének rendelkezéseivel összhangban meg kell határozni, hogy az ott rögzített különböző intézkedések mely állományokra vonatkoznak.
(8) A halászati lehetőségek kihasználásának a vonatkozó közösségi jogszabályokkal, különösen pedig a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendelettel [3], a az egyes közösségi halászati területekre és erőforrásokra vonatkozó halászati gazdálkodási rendszer létrehozásáról szóló, 1995. június 15-i 2027/95/EK tanácsi rendelettel [4], a Balti-tenger, a Bæltek és az Øresund vizei halászati erőforrásainak védelme érdekében bizonyos technikai intézkedések megállapításáról szóló, 1997. december 18-i 88/98/EK tanácsi rendelettel [5], valamint a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendelettel [6] összhangban kell történnie,
ELFOGADTA EZT A RENDELETET:
1. cikk
(1) Ez a rendelet a halfogási korlátozásokat előíró területeken a 2003. és 2004. évre rögzíti a mélytengeri halfajok állományainak vonatkozásában azoknak a hajóknak a halászati lehetőségeit, amelyek valamely tagállam lobogója alatt és ott bejegyezve hajóznak (a továbbiakban: "közösségi hajók"), valamint ezen halászati lehetőségek kihasználásának különleges feltételeit. Ezek a halászati lehetőségek az új tudományos szakvélemények alapján évente felülvizsgálhatók.
(2) E rendelet alkalmazásában a halászati lehetőségek a Közösség rendelkezésére álló és a tagállamok között felosztott teljes kifogható mennyiségek (TAC-ok) formájában értelmezendők.
2. cikk
A ICES-övezetek (ICES - Nemzetközi Tengerkutatási Tanács) az Atlanti-óceán északkeleti részén halászatot folytató tagállamok névleges fogási statisztikájának benyújtásáról szóló, 1991. december 17-i 3880/91/EGK tanácsi rendeletben [7], illetve az Atlanti-óceán északi körzetén kívüli egyes területeken halászó tagállamok által szolgáltatandó névleges fogási statisztikákról szóló, 1995. október 23-i 2597/95/EK tanácsi rendeletben [8] kerültek meghatározásra.
3. cikk
A közösségi hajóknak a közösségi vagy nemzetközi vizek mélytengeri halfajállományaira vonatkozó halászati lehetőségei az I. mellékletben szerepelnek.
4. cikk
A halászati lehetőségek tagállamok közötti felosztása nem érinti az alábbiakat:
a) a 3760/92/EGK rendelet 9. cikkének (1) bekezdése szerinti kvótacseréket,
b) a 2847/93/EGK rendelet 21. cikkének (4) bekezdése, 23. cikkének (1) bekezdése és 32. cikkének (2) bekezdése szerinti újrafelosztásokat,
c) a 847/96/EK rendelet 3. cikke alapján megengedett további fogásokat,
d) a 847/96/EK rendelet 4. cikkével összhangban visszatartott mennyiségeket,
e) a 847/96/EK rendelet 5. cikke szerinti levonásokat.
5. cikk
A 2002. év vonatkozásában azok a halállományok, amelyekre elővigyázatossági vagy analitikai célokra szolgáló TAC érvényes, továbbá azok, amelyekre a 847/96/EK rendelet 3. és 4. cikkében szereplő, évenkénti rugalmasságot biztosító feltételek nem vonatkoznak, valamint azok, amelyekre az ugyanezen rendelet 5. cikkének (2) bekezdése szerinti büntető hányadosok érvényesek, e rendelet II. mellékletében vannak feltüntetve.
6. cikk
(1) Nem tartható a hajón és nem szállítható partra olyan állományból fogott hal, amelyre halászati lehetőségek vannak rögzítve, kivéve ha:
a) a fogásokat olyan tagállam hajója végezte, amely kvótával rendelkezik, s a kvóta még nincs kimerítve; vagy
b) a fogásokra a 850/98/EK rendelet alapján végzett tudományos vizsgálatok során került sor.
Az összes fogást - a b) pont szerintiek kivételével - be kell számítani a kvótába.
(2) A járulékos halfogási kvóta keretében végzett fogásokat nem kell figyelembe venni a 850/98/EK rendelet 5. cikkében említett célfajok százalékának kiszámításánál.
7. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. december 16-án.

Labels: 8
18
6